டர்பன் டெஸ்ட் போட்டியில் தென்னாப்பிரிக்காவின் வெற்றிக்கு நிர்ணயிக்கப்பட்டிருந்த இலக்கு 417 ரன்கள். டெஸ்ட் கிரிக்கெட் வரலாற்றில் நான்காவது இன்னிங்ஸில் 350 ரன்களை சேஸ் செய்வதற்கே தாவு தீரும். டர்பன் பிட்ச் சுழலுக்குச் சாதகம். பார்ட் டைம் பெளலர் ஸ்டீவ் ஸ்மித்கூட அபாரமாக டர்ன் செய்தார். முதல் இன்னிங்ஸில் எல்கர், ஆம்லா, டி காக் என மூன்று பெரும்புள்ளிகளை வீழ்த்தியிருந்தார் நாதன் லயான். இது விஷயமல்ல. சுழலுக்கு ஒத்துழைக்கும் இந்த பிட்ச்சில் மிச்செல் ஸ்டார்க் முதல் இன்னிங்ஸில் 5 விக்கெட்டுகள் சாய்த்திருந்தார். ஹேசில்வுட், பேட் கம்மின்ஸ் எப்போதும் மிரட்டக் காத்திருக்கின்றனர். இந்த பெளலிங் யூனிட்டை வைத்து எந்த அணிக்கும் தண்ணி காட்டலாம் என்பது ஸ்டீவ் ஸ்மித்தின் நம்பிக்கை. அவர் நினைத்ததுபோலவே தென்னாப்பிரிக்கா இரண்டாவது இன்னிங்ஸில் 49/4 என்ற தர்மசங்கடமான சூழலில் இருந்தது. 400+ ரன்களை சேஸ் செய்யும்போது நல்ல ஓப்பனிங் அமைய வேண்டியது அவசியம்; இரண்டுமுறை 150+ பார்ட்னர்ஷிப் அமைய வேண்டியது அவசியம்; சீனியர் வீரர்கள் முன்மாதிரியாக இருக்க வேண்டியது அவசியம். இதில் எந்த பாக்ஸையும் தென்னாப்பிரிக்கா டிக் செய்யவில்லை.